Инвазия Варшавского пакта до Чехословакии

**Инвазия Варшавского пакта до Чехословакии**,  *Invaze vojsk Varšavské smlouvy do Československa*, кодована як *Операция «Дунай»* – зачала ся в ночи на 21. августа 1968. Была то инвазия «братскых социалистичных» Болгарии, Мадярщины, Польщи з найвекшов участьов СССР, войско ГДР было одволане в послѣдну минуту, а Албания и Румыния одрекли участь.

## Пражска ярь

В януарѣ 1968, намѣсто одстраненого Антонина Новотного, наробившого копу незаконностей, Первым тайником Комунистичной партии Чехословакии став ся Александер Дубчек, котрый выголосив нову политику *«социализма з людсков тварьов»*. Новотный але зоставав еще Президентом Чехословакии. Кардинална либерализация и демократизация политичного и економичного живота, з погляду совѣтского веджѣня могла привести наконець до независимости, подобной югославскому варианту, о чом писали ай чешскы академикы. Такы страхы мали и конзерваторы в чехословацком веджѣню. Народ приняв Дубчека и реформы з небывалым ентузиазмом. В сосѣдных державах з великым интересом позирали на то, што ся дѣе в Чехословакии, в том числѣ и в Закарпатской области Украины, куды доходив сигнал чехословацкой телевизии. Комунистичне веджѣня тых держав мусѣло штось робити, жебы зоперти роскладный вплыв Пражской яри на своих подданых.

## Натиск на Дубчека
В конци фебруара до Прагы прилетѣв сам Леонид Ильич Брежнев. Пробовав пересвѣдчити Дубчека, жебы зопер реформы, ай жебы захранив Антонина Новотного хоть лем на посту Президента. Дубчек одповѣдав, же реформы были прияты одповѣдно до конштитуции, не протиречать социализму, а Чехословакия не ладить розорвати одношѣня з СССР, ани не хоче выйти з Варшавского пакту. Але Совѣты му не вѣровали. Тото, што ся дѣяло, зоз совѣтского погляду была контрареволуция. Их страхы приумножали ся тым, же Чехословакия была едина меджи своима сосѣдами держава, де не были жадны совѣтскы военны базы. Совѣтска пропаганда ширила информации, же на западных границях стоить 21 америцка и нѣмецка дивизия, готовы зарвати ся до Чехословакии. Од чехословацкого веджѣня на основѣ того много раз жадали дозвол на введжѣня совѣтского войска на охрану загроженого социализма, але не достали го. Намѣсто того достали дозвол на десятьденны военскы маневры Варшавского пакта 20.-30. юна. На маневры пришли 27 тысяч воякы, але по их концю зостали на територии Чехословакии и надале на неозначеный час.

Тымчасом уже в зачатку апрѣля в СССР было рѣшено о инвазии, а 12. апрѣля военскы велителѣ уже достали запечатаны подробны планы инвазии, котры лем требало отворити и реализовати, як прийде росказ. Хыбив лем достойный casus belli.

## Брежневова доктрина

Были еще вецеры встрѣчи, але пересвѣдчити чехословацкых реформаторох не удало ся. Доконця, Дубчек, позваный на встрѣчу будучых инвадерох во Варшавѣ 14.-15. юла 1968, там не пошов, а достав одты писмо пяткы «братскых держав», повное очевидных грозб. В наступных днях чехословацкы комунистичны лидеры одповѣли на тото писмо, же не вызнають право «братскых держав» мѣшати ся до внуторных дѣл Чехословакии. Брежнев вшелияк стояв на том, жебы Дубчек стрѣтив ся з вождями пяткы и чув од них персонално, што думають о чехословацкых реформах. 

29. юла — 1. августа одбыли ся безпрецедентны догваряня Брежнева з Дубчеком в желѣзничном вагонѣ в Черной над Тисов, де первый приобѣцяв, же одтягне совѣтске «маневрове» войско 3. августа, а другый еще раз потвердив, же не хоче охабити Варшавскый пакт ани демонтовати социализм. 

3. августа совѣтскы войска одышли зоз Чехословакии, а Дубчек на встрѣчи з пятков «братскых держав» в Братиславѣ выслухав нову давку критикы. Ту але быв уже вытвореный и жаданый casus belli. Была прията декларация, котру позднѣйше назвали Брежневова доктрина. Тото дало правну основу про военный засяг членох «социалистичного табора» на захрану социализма в хотькотрой членской державѣ. Група чехословацкых догматичных членох веджѣня комунистичной партии передала Брежневови и особне писмо з просьбов о захрану чехословацкого социализма.

## Инвазия
Еще 10. августа совѣтскы офицеры под видом туристох на особных автах перейшли тыма дорогами, де ся плановав наступ войска, а офицеры парадесантных войск пришли на летиска до Прагы и Брна под видом совѣтскых цивилных пилотох и зобрали информации, потребны про высаджѣня десанта. 

З ночи 21. августа зачала ся скоординована инвазия зо вшиткых сухоземных границь и з воздуха, а за 36 годин были обсаджены вшиткы важны объекты в Чехословакии. Генерал Русов, началник чехословацкого  генштаба 26. августа в парламентѣ мелдовав, же интервенчны войска правдоподобно мають 6300 танкы, 2000 каноны, 550 бойовых и 250 транспортовых летадел, а сумарне число живой силы пересягуе 500 тысяч воякох. На тот раз войска зостали аж до року 1991. Чехословацке войско на росказ велительства не засягло. Але обывательство цѣлый тыждень спонтанно протестовало.

Чехословацке веджѣня было арештоване и интерноване. Реформам Пражской яри быв покладеный конець и зачала ся доба так званой «нормализации», циже навернутя ку социализму совѣтского взора. 

## Референции

Катеґорія:История Чехословакии